《吴巽宜山深林密图》
清代·郑孝胥

辟世欲何归，意中挟悲愤。入山路已绝，下笔犹恨浅。

峰峦郁千叠，松枥森万转。泉声自洗耳，云气常在眼。

先生江海士，游屐不惮远。含毫偶寄兴，孤往似忘返。

图成但自赏，俗客未许展。谓余久慢世，道合古狂狷。

何时约买山，共逐巢由隐。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。